钦定古今图书集成/明伦汇编/官常典/第795卷 > 移剌福僧
## 钦定古今图书集成/明伦汇编/官常典/第795卷 > 移剌福僧

按《金史》本传：“福僧，东北路乌连苦河猛安人。以荫补
吏部令史，转枢密院，调滕州军事判官，历甄官署直
长，豳王府司马，顺义军节度副使。部内世袭猛安木
吞，掠民妇女，藏之窟室，人颇闻之，无敢发其罪者。福
僧请于节度使，愿自效。既迹得其所在，率众人索之，
得妇女四十三人。木吞抵罪，徙横海军，转同知开远”
军节度事，签北京临潢按察事，兴中治中，莫州刺史。
上言：“沿边军官私役军人，边防不治及扰动等事，按
察使专一体究，各路宣差提控，严勒禁治。”诏尚书省
行之。大安初，改沃州，同知兴中府事。福僧督民缮治
城郭，浚濠为御守备，百姓颇怨。顷之，兵果至，攻其北
城，福僧战其北，使备其西。薄暮，果攻其西，以有备，乃
解去。寻改广宁。崇庆元年秋，福僧被牒如邻郡，大兵
薄城，其子铜和尚率家奴拒战，广宁赖之以完。福僧
还，悉放奴为良，终不言子之功，识者多之。未几，充辽
东宣抚副使。岁大饥，福僧出沿海仓粟，先赈其民而
后奏之，优诏奖谕。至宁元年，除巩王傅兼吏部郎中。
胡沙虎作难，福僧称疾不出。宣宗封胡沙虎泽王，百
官皆贺，福僧不往，胡沙虎欲摭而罪之，诏除福僧寿
州防御使。贞祐三年，迁山东西路按察转运使。是岁，
按察司罢，仍充转运使。久之，致仕。兴定二年十一月
庚辰，宣宗御登贤门，召致仕官兵部尚书完颜蒲剌
都、户部尚书萧贡、刑部尚书仆散伟、工部尚书奥屯
扎里吉、翰林学士完颜孛迭、转运使福僧、河东北路
转运使赵重福、沁南军节度使猪奋、镇南军节度使
石抹仲温、泰定军节度使李元辅、中卫尉完颜奴婢、
原州刺史纥石烈孛吉赐食，访问时政得失。福僧乃
上书曰：“为今之计，惟先招徕糺人，选择糺人旧有宿
望雄辩者，谕以恩信。彼若内附，然后中都可复，辽东
可通。今西北多虞，而南鄙不敢撤戍，刍粮调度，仰给
河南，赋役频繁，民力疲敝。宜开宋人讲和之端，抚定
河朔，养兵蓄锐，策之上也。”又曰：“山东残破，群盗满野，
官兵既少，且无骑兵。若宋人资以粮饷，假以官爵，为
患愈大。当选才干官充宣差招捕，以恩赏谕使复业，
募其壮悍为兵，亦致胜之”一也。又曰：“自承安用兵，军
中设监战官，议论之间，动相矛盾，不惩其失，反以为
法。若辈平居皆选材勇自卫，一旦有急，驱疲懦出战，
宁不败事？罢之为便。”书奏，朝廷略施用焉。元光元年
卒。